text:
Dòkternan di kas ta prekupá ku aspektonan di hòspital nobo.
Dòkternan di kas ta hopi preokupá riba e kapasidat di Hòspital Nobo Otrobanda (HNO). E hòspital nobo tin ménos kapasidat ku ta nesesario i esaki naturalmente lo tin infuensha riba kon ta bai ofresé kuido, asina e dòkter di kas, Rob Meijer, a bisa. Meijer ta tambe sekretario di Asosiashon di Dòkternan di kas na Kòrsou (Curacaose Huisartsen Vereniging CHV). Dòkter Rob Meijer ta indiká ku debí na esaki, lo trata e pashènt di forma despachá, loke lo hasi durashon di estadia den e hòspital nobo mas kòrtiku posibel. Esaki ta nifiká tambe ku servisio i demanda pa kuido paden i pafó di hospital mester ta riba un liña.
E punto di mas preokupashon pa e dòkternan di kas ta di atmishon i salimentu di pashèntnan den Hòspital Nobo Otrobanda. Dòkternan di kas i nan koleganan mester bai wak muchu mas mihó via kua ruta ta bai interná pashèntnan. Si tin ku manda pashèntnan kas mas lihé, e pashènt lo tin mester di mas tempu pa revalidá pafó di hospital. E kuido despues di sali for di hospital, mester ta prepará delantá. Pues mester bini klaridat riba e puntonan aki.
Pa loke ta trata revalidashon, mester bin ku proseduranan kon ta hasi ora e pashènt sali for di hospital. Segun Meijer, esaki no ta konta solamente pa kuido ku dòkternan di kas ta ofresé. Lo mester wak e asuntu di kuido na kas i e funshon di e kasnan di kuido di un forma diferente. Kuido pafó di hòspital ta enserá asistensia médiko den bario (wijkverzorging) i e kuido den kasnan di kuido (verpleeghuizen)
Riba e pregunta di CHV na HNO, kiko i kon e maneho di atmishon i salimentu di pashèntnan na HNO ta, nan no a haña un kontesta konkreto ainda. Direktiva di HNO, Inspekshon di Salú Públiko i e Federashon pa Institutonan di Kuido a kuminsá un konsulta ku CHV, pero esaki no a produsí nada. E responsabilidat di gobièrnu aki klaramente ta evidente i eminente. CHV ta dispuesto pa yuda ku konseho i proposishonnan na bienestar di tur pashènt pa ku kuido en general.


c: text/html

text:
Entrante 1 di maart 2021: Alrededor di 2300 pashent ta wordo traspasa automaticamente pa dokter P.J.G. Tjon Kon Sang
Entrante 1 di maart 2021 tur pashent inscribi cerca dokter di cas Kelvin Cayama-Perez ta wordo traspasa automaticamente pa un dokter di cas nobo, dokter P.J.G. Tjon Kon Sang. Motibo di e traspaso automatico aki tin di haber cu e contracto entre AZV y dokter Kelvin Cayama a finalisa segun peticion di dokter Kelvin Cayama-Perez mes.
AZV ta gradici dokter Kelvin Cayama-Perez pa su cuido cu el a duna tur asegurado di AZV desde inicio di AZV te cu awe. Na mes momento AZV ta desea dokter Kelvin Cayama tur cos bon den e recuperacion di su salud.
Traspaso automatico pa dokter P.J.G. Tjon Kon Sang
Pa garantisa e continuidad di cuido medico, dokter P.J.G. Tjon Kon Sang ta tuma e practica over y ta brinda servicio for di e mesun adres, esta Katunastraat 11, telefon 5832772. Dokter P.J.G. Tjon Kon Sang ta un dokter di cas Arubiano di 38 aña di edad. El a studia na Hulanda unda el a specialisa den 2010 den cuido medico di emergencia, SEH arts KNMG.
E añanan despues el a haya hopi experiencia den e ramo aki trahando pa Albert Schweitzer Ziekenhuis. Su amor pa Aruba ta grandi y na aña 2017 el a dicidi di regresa pa dedica su mes na cuido medico di su isla stima y tambe a dicidi pa specialisa pa dokter di cas. Dokter P.J.G. Tjon Kon Sang ta domina e idiomanan Hulandes, Papiamento, Ingles y Spaño.
Servicio ta sigui
E oficina lo ta accesibel via telefon, whatsapp, email y website. Pashentnan lo wordo yuda via e assistentenan di dokter of dokter mes. E oficina ta habri di dialuna pa diabierna di 8am-12:30pm y di 1:00pm-3:00pm.
Telefonicamente ta accessibel entre 7:30-10:30am y 1:00pm-3:00pm. AZV ta recomenda tur pashent pa haci uzo di e oportunidad y ora bira malo pa yama na e oficina di dokter P.J.G. Tjon Kon Sang prome ya cu ta traha a base di afspraak (cita).
Procedura si no ta di acuerdo
Pashentnan lo ricibi dentro di poco un carta tocante e traspaso automatico. Solamente den caso cu e pashent no ta di acuerdo cu e traspaso automatico pa e dokter di cas cu AZV ta asigna, e ora e pashent por haci un cambio di e dokter di cas di su propio escogencia den luna di maart.

robotstxt: allowed

filter: keep


text:
Djaweps 3 di novèmber 2022 alrededor di 08.22’or, Sentral di Polis a risibí notifikashon ku
un kas situá den Kaya Strena ta na kandela.
Na yegada di e unidat polisial, nan a konstatá ku un kas di blòki tabata na kandela. Brantwer a lográ paga e kandela i no por a evitá ku tres kamber di e kas a risibí daño di kandela.
Na e sitio polis a topa ku un dama ku a bira malu i kai den shòk. Ambulans a duna e dama promé asistensia i a konsehá e dama pa bai su dòkter di kas pa mas tratamentu médiko.
Kousa di e kandela ta den investigashon.
Riba fotonan por tuma nota parti di e trabou ku nos koleganan di Brantwer a ehersé.
KOMPARTI E NOTISIA AKI VIA / Share the news
Like this:
Like Loading...


text:
ORANJESTAD- 6 augustus 2021. Segun resumen di awe 55 persona a recupera y un total di 134 caso nobo di COVID-19 a keda registra cual 7 ta turista y 127 ta residente. E cifranan aki ta representa un 'Positivity rate' bou di nos residentenan di 32%. Cantidad di casonan activo di COVID-19 pa awe ta 754 y cantidad di fayecidonan relaciona cu COVID-19 ta 111.
Datos ta ilustra subida continuo di casonan nobo cu un average semanal di 87 caso pa dia y un average di 'positivity rate' semanal di 30% pa dia cu ta sigui subi.
Hospital tin 23 persona interna di cual 6 ta den ICU y 17 riba piso general. Datos di hospital ta ilustra cu di esnan ingresa den hospital cu COVID, 20 persona no tin ningun vacuna y solamente 3 persona ta vacuna, esnan interna den ICU ningun tin vacuna.


text:
Detenshon relashoná ku ladronisia di outo.
KOMUNIKADO DI PRENSA 219 / 2021
14 yüni 2021
Detenshon relashoná ku ladronisia di outo.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Kontinuando ku investigashon den e kaso di joyriding ku a tuma lugá 30 di aprel 2021 na
Esperanzaweg, polis a detené un hòmber sospechoso mas.
Djaluna 14 yüni 2021, alrededor di 11.50’or e tim ku ta investigá ladronisia di outo a detené
e hòmber L.L.V.I. nasé na Kòrsou di 33 aña di edat relashoná ku e kaso ariba menshoná.
Mas despues a tene entrada hudisial na un kas na Californiaweg kaminda a haña i konfiská
algun mata di mariwana.
A presentá e sospechoso dilanti un fiskal ouksiliar ku a ordená su enkarselamentu
pendiente di mas investigashon.


text:
Kontrol general.
KOMUNIKADO DI PRENSA 355 / 2019
7 sèptèmber 2019
Kontrol general.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra 7 di sèptèmber 2019, personal di e Tim di Mantenshon di Òrdu Públiko
konhuntamente ku personal di VKC, a tene kontrolnan general.
E kontrolnan aki a tuma lugá entre 00.33’or pa 03.25’or, na varios sitio riba Kòrsou.
A kontrolá un total di 50 persona, 12 vehíkulo, 5 motersaikel i un total di 6 persona a keda
verbalisá pa infrakshonnan kometé.
Durante e kontrol polis a konfiská un sigaria di mariwana i kran a transportá un vehíkulo i
tres motersaikel pa tereno di polis.
E kontrolnan aki ta kontinuá.


text:
ORANJESTAD,Aruba
C O M U N I C A D O
Diasabra a tuma luga den Carnival Village e Festival Calypso pre-Infantil, Infantil y Hubenil 2020. Den un tremendo ambiente nos muchanan a duna un bunita presentacion demostrando nan talento y nan sentimento carnavalesco. Na final di e anochi e ganadornan a wordo saca y e resultado ta lo siguiente:
E cantante Mas diciplina: Tip Toe
Pre- Infantil:
Rookie: Mister Kayden
Best Costume: IanWay
Popular: IanWay
Roadmarch Tercer Luga: EZ Flo
Roadmarch Segundo luga: IanWay
Roadmarch Queen: Easy Z
Calypso King: EZ Flo
Infantil:
Rookie: Princess Amalia
Popular: Sonic Boom
Best Costume: Sonic Boom
Calypso Segundo luga: Dancing Cay
Calypso Queen Empress Galloway
Roadmarch Tercer luga: Miss Hype
Roadmarch Segundo luga: Princess Galloway
Roadmarch King Sonic Boom
Hubenil:
Rookie: Queen B
Popular: Queen Giandra
Best Costume: Queen Giandra
Calypso King: King Nutz
Roadmarch Tercer luga: Queen B
Roadmarch Segundo luga: Tip Toe
Roadmarch Queen Queen Giandra
Minister di Cultura ta felicita y ta desea e ganadornan hopi exito den e temporada di Carnaval. Danki di antemano pa pone ambiente den pa carnaval di nos muchanan. Minister Maduro ta felicita y gradici tambe tur e compositornan, e areglistanan y tur e musiconan cu a compaña e participantenan. Danki tambe na SMAC y e comision organisador pa e bunita evento carnavalesco pa nos hobennan.


text:
Fin di aña ta e temporada di mas dushi di aña. Nos grandinan tabata bini huntu pa kompartí tur nan dushi rekuerdonan, pero prome ku risibí bishita e preparashonnan nesesario di kustumber tabata tuma luga. Tabata prepara mesa, warda bishita i hasi kas limpi ku sensia den espera di e aña nobo. Awendia esakinan a bira tradishonnan ku no por hasi falta.
Djasabra awor 28 di dezèmber lo bai tin e ultimo edishon di e evento kultural ‘Nos Zjilea’ pa e aña 2019 na Mangazina di Rei. E biaha aki ku e tema “Tradishonnan di Fin di Aña”. Kustumber pa fin di aña ta pa prepara diferente kos dushi. Sr. Constantino “Tino” Thielman lo duna un demonstrashon kon pa prepara un dushi piska den zür pa sera aña kune.
Na tur fin di aña tin kantamentu na barí den kual nos por tende tin tiramentu di palabra pa otro. Durante di ‘Nos Zjilea’ bo por bin tende diferente kantikanan di bari.
Pa yama un aña nobo bon bini no mester limpia kas so i pasa basora ku mòp pero tambe hasi e preparashon spiritual pa asina tur kos ku ta bon por yega. Sra. Letycia “Letty” Beaumont lo komparti kiko tur tin ku tene kuenta kune ora bo ta sensia bo kas.
Ku fin di aña dilanti di porta mester kuminsa prepara pa e aña nobo. E tradishon pa habri aña nobo kune aki na Boneiru ta e selebrashon di Maskarada. Bin gosa di un dushi Maskarada huntu ku e grupo di Maskarada.
Tambe por hasi uso di e oportunidat pa bishitá e bunita eksposishon tokante di e rikesa kultural di e bario Rincon. Tur esaki den un dushi ambiente parti di mainta ku Ka’i Òrgel sigui despues ku presentashon “Live” di Grupo Ritmiko “Timon Krioyo” ku kantikanan di bari i nan eksitonan del momento. Dimes e pareha di baile Donny i Monique Winklaar lo tei pa deleita nos ku nan bailenan folkloriko.
Marshe Krioyo no por keda afo ku su produktonan fresku i lokal manera ku pueblo a kustumbrá kune. Lo bai tin entre otro djus natural, chukulati di pinda, pan ku ham di pasku, arte lokal i hopi mas. Kushina ta habri for di 10’or di mainta ku platonan sukulento manera kabritu stoba, galiña stoba, kabes ku higra i pa keinta stoma lo tin un bon sòpi di mondongo masha dushi mes.
Ban brasa, selebrá i kompartí nos dushi kultura na ‘Nos Zjilea’ djasabra awor 28 di dezèmber di 8 ‘or di mainta te ku 2 ‘or di mèrdia na Mangazina di Rei. Pa un programa mas detayá por bishitá e Facebook Fanpage di Mangazina di Rei.
— Fin di komunikado —


text:
Aruba, Oranjestad- Un di e miho forma pa prepara bo yuinan contra e peligernan di abuso di menor ta door di papia cu nan y conscientisanan pa nan reconoce cierto señalnan cu por yuda preveni un situacion di maltrato of abuso den futuro. Algun tips:
● Papia cu bo yiunan tocante comportacionnan apropia y inapropa
● Papia cu bo yiunan pa reconoce situacionnan sigur y insigur
● Siñanan kico pa haci ora un persona actua inapropia cu nan y con pa busca ayudo
● Mantene un comunicacion habri cu bo yiunan, pa asina abo como adulto por identifica cosnan cu ta fuera di normal den nan comportacion
● Percura pa bo hogar ta un luga sigur pa bo yiunan
● Preveni di laga bo yiunan nan so of cu un persona cu bo no conoce bon
● Semper ta na altura como mayor unda bo yiunan ta ora nan bay sali
● Siñanan kico ta sexualidad na un forma cu ta apropia pa su edad, esaki ta cuminsa di edad chikito cu e conocemento cu un mucha ta diferente cu un adulto.
● Custuma di yama e parti priva di un mucha na su nomber y no dun’e un nomber manera “koekie”
● Educa bo yiunan cu ningun hende mag di mishi cu nan partinan priva sin nan permiso, esaki ta conta pa abo tambe como mayor.
● Locual cu tambe ta yuda ta pa abo como e adulto responsabel pa un mucha desaroya un bon relacion cu e personanan den e bida di e mucha por ehempel; su docentenan, su “baby-sitter”, e mayornan di su amigonan, su coach di sport entre otro.
Tur esaki por yuda pa preveni posibel abuso di mucha, door di duna e menor e hermentnan pa e mes por reconoce e peliger ora cu abo como mayor no t’ey. E ta yuda tambe na desaroya un “netwerk” fuerte den e bida di un mucha cu ta importante pa e sosten y vigilancia den cualkier situacion delicado.
Como mayor, educador of cuidado di mucha bo por busca informacion, ayudo y guia tocante educacion y lantamento di mucha cerca Tienda di Educacion por yama na 161 of cerca Fundacion Pa Nos Muchanan por yama na 588-0856 of 583-4247.
Pa ayudo y conseho den educacion contra abuso di menor por tuma contacto cu Fundacion RespetaMI na 582-4433. Ora bo ta sospecha abuso di menor tuma contacto cu Bureau Sostenemi na 588-1010 pa conseho y ayudo. Den caso di emergencia yama 100.Pa haya sa mas tocante abusi di menor bishita nos website www.scparuba.com. “E bienestar y siguridad di nos muchanan ta e responsabilidad di nos tur” – Sociaal Crisis Plan


text:
Yabinan
E kaha di bleki aki ku yabi aden tabata un poseshon hopi importante pa e wela di Michèle Russel-Capriles. Famianan Capriles, Henriquez, Alvarez Correa ta desendiente di hudiunan sefardita i ta representá un di e hopi gruponan di nos poblashon ku a establesé riba e isla atrabes di e siglonan. E raisnan di e komunidat hudiu na Kòrsou ta na Spaña i Portugal. Despues ku nan a hui e inkisishon spañó na 1492 nan a terminá na Kòrsou despues ku nan a dual dor di Hulanda i Brazil.
Listen to the podcast
2:27 min
"E motibu ku nan a bai ku nan yabinan ta pasombra nan tabatin speransa ku nan lo a bin bèk i nan por a rekobrá nan hogar”
- Michèle Russel-Capriles
Mi nòmber ta Michèle Russel-Capriles, awe mi a trese un kaha di bleki chikitu yen di yabi. E ta un kaha di bleki ku mi a haña den mi wela su pertenensianan i mi a ward’é paso tin un leyenda tras di su kolekshon di yabi. Mundialmente tin un leyenda ku ta konta ku e hendenan di Spaña, ora a kore ku nan promé ku 1499 – e Inkisishon a kore ku nan, a bisa nan ku sea nan mester a kombertí na katolisismo òf bandoná e pais – e poblashon hudiu di Salamanca, Toledo i varios otro suidat na Spaña a disidí ku nan ta lòk nan kasnan i bai ku nan yabinan. E motibu ku nan a bai ku nan yabinan ta pasobra sea nan tabatin speransa di bin bèk i rekobrá nan kasnan òf en todo kaso si nan tabata bai, nan lo no a laga nan yabinan pa e opresornan djis drenta i hasi doño di nan kas. P’esei nan a bin ku e yabinan aki. E sintimentu ku mi a haña ta ku mi wela a disidí di bai un tiki mas leu. El a tene e yabinan di e kasnan di tur e miembronan di su famia i tur loke e por a haña ku pasashi di e añanan paso mi a haña sentenares di yabi…


text:
Kaso di tiramentu ku morto.
KOMUNIKADO DI PRENSA 236/2022
08 mei 2022
Kaso di tiramentu ku morto.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 8 di mei 2022 alrededor di 05.56’or, Sentral di Polis a risibí informashon di un
kaso di tiramentu ku a tuma lugá na un kas den Kaya Pachi Jan Bakhuis i kaminda un
persona a keda seriamente heridá.
Djis un ratu despues Sentral a risibí informashon ku e víktima di e tiramentu ei a yega Sala
di Emergensia den un vehíkulo partikular.
For di investigashon preliminar a sali na kla ku un pareha di nashonalidat Hamaikino tabatin
un pleitu basta fuerte ku otro.
Durante di e pleitu aki, kaminda e hòmber lo a agredí e dama, un otro persona lo a lòs
tirunan dirgí riba e hòmber ku a alkans’é mortalmente.
Despues di esaki esun ku a lòs e tirunan fatal, a kore bai for di e sítio.
E pareha aki mes a kore yega hospital den nan propio outo pa risibí tratamentu médiko.
Alrededor di 06.35 dòkter a konstatá morto di e hòmber Duwayne O. Douglas, nase na
Jamaica dia 12 di ougustus 1976.
Investigashon den e kaso aki ta kontinuá i ta supliká testigunan ku tin informashon di loke
ku a sosodé na e kas aki na Kaya Pachi Jan Bakhuis, pa drenta den kontakto ku polis na 917
òf 108.


text:
KRALENDIJK – E aña aki, 27 di novèmber 2020 Parke Libertat – James Finies (konosí komo Parke Públiko) lo kumpli 15 aña di eksistensia. Presidente di e Fundashon We Dare To Care (WDTC), Davika Bissessar, a bisa ku nan ta sinti ku nan a kumpli i logra nan ophetivo 100% pa e komunidat boneriano, spesialmente esnan di ménos rekurso. “Nos a krea, konstruí i brinda servisio komo sitio di rekreashon grátis desde 2005, momentu ku no tabatin niun sitio di rekreashon ya pa 20 aña kaba, un echo tristu i falta di bon gobernashon i falta di vishon di nos gobièrnunan lokal.” Fundashon WDTC, James Finies i Davika Bissessar, di akuerdo ku nan lema di “Mantené nos yunan for di kaya i for di prizòn”, a krea un lugá, un sitio di rekreo i un parke, kaminda e muchanan sin bos na Boneiru por a bini sin ningun restrikshon ni kosto. “Un liña di pensamentu ku sigur nos ke mantené ku entrada grátis den e sistema defekto i ilegal akí ku e muchanan i nan famia a haña nan aden desde 10-10-10. Den nos vishon 15 aña pasá, tambe nos a inkluí fondonan struktural segun AMFO, gobièrnu i Fundashon WDTC a akordá.” Apesar di tur e dokumentonan relevante ku Fundashon WDTC tabatin, tantu gobièrnu hulandes komo lokal no a mira e fundashon i su meta komo prioridat. Tur esaki apesar ku kada aña e fundashon tabata manda karta pa e gobièrnu lokal, Parlamento Hulandes, tambe personal pa Reina Beatrix na 2006 i 2010 ora el a bishitá Boneiru i despues personal pa Rei Willem Alexander na 2013. “Nos a oponé tambe kontra pagamentu di impuesto riba propiedat inmóbil (‘vastgoedbelasting’) i di Den Haag nos a risibí un karta ku nan no por hasi nada.”
Desde 2005, e dos aktivistanan na base di e fundashon, James Finies i Davika Bissessar, a resistí tur difikultat pa mantené e parke aki den bon estado; pa por ta e promé parke di rekreo despues di 20 aña riba e isla, apesar di leinan fiskal nobo, impuesto riba propiedat inmóbil, oumento di impuesto riba e tereno, oumento di gastunan di KVK, oumento drástiko di e kuentanan di awa i koriente, oumento di gastunan di banko, etcetera. Sin apoyo finansiero di ningun grupo, lokal o hulandes, pasobra tantu gobièrnu lokal komo hulandes, desde 2005 te ku 2020, apsolutamente no a finansiá. Pero Stinapa, Forsa, Jong Bonaire, Bonaire Youth Outreach, Animal Shelter, Donkey Sanctuary i otronan si ta haña sèn. Dikon e parke di rekreashon aki no? “No tin niun sitio di rekreashon manera di nos, niun sitio kaminda ku muchanan por hunga fo’i peliger manera Parke Libertat. Asin’aki ta un bèrguensa pa bisa ku nos ta parti di Hulanda.”
Sin apoyo finansiero struktural i apesar dje echo ku nos gobièrnu lokal a intentá i proponé pa Fundashon Mariadal tuma e parke, kasi 10 aña a pasa. Lamentablemente Fundashon We Dare To Care awor ta haña su mes obligá na introdusí i mantené un ‘Programa di Reflekshon’ pa por preservá i mantené e fasilidat akí, ku den nan vishon, tambe mester pasa pa generashon tras di generashon pa 100 aña i mas.
“Nos ta mantené nos vishon di a konstruí e parke pa tur hende, spesialmente pa e grupo vulnerabel den nos komunidat. Pa ku esnan sosialmente ménos fortuná, por tin un sitio pa hunga i rekreá i por sigui hasi uzo di e parke di forma grátis, miéntras ku e famianan ku si por paga, ta koperá i kontribuí pa yuda nos fundashon mantené e parke i evitá ku e ta kai den dekadensia I desórden manera Playa Pabao ku resientemente tabata den notisia pa esaki. Esaki ta e úniko forma ku nos ta mira ku nos por sigui operá e parke di akuerdo ku e vishon i metanan di Fundashon We Dare To Care.”
E eksigensianan di entrada pa Parke Libertat, tambe konosí komo Parke Públiko, desde 1 di yanüari 2020:
· Famianan di ménos rekurso i programanan despues di skol di gobièrnu: entrada anual gratuito.
· Privilegio spesial i ta riba e tarifa / nivel di famia konforme NIBUD: pa dia $.1/ pa luna $10 / pa aña $110.
· Tereno di rekreashon i parke ta habri di djaluna te ku diadomingo, di 3:00 p.m. pa 7:30 p.m. òf yama / whatsapp: +599 9 7864576.
Davika Bissessar – Presidente di Fundashon We Dare To Care
James Finies – Visepresidente di Fundashon We Dare To Care.


text:
WILLEMSTAD- Mr. Mauritz de Kort entrante promé di yanüari 2022 ku probabilidat lo bira e Presidente nobo di Korte Komun.
E mesun fecha, e periodo di mr. Eunice Saleh ta terminá. Saleh a indiká algun tempu atras, ku e lo no ke wòrdu nombrá pa un periodo nobo. Den lunanan tras di lomba, pesei a ehekutá un proseso di reklutamentu pa un Presidente nobo.
Riba dia 23 di sèptèmber 2021, den un reunion di Hòf a disidí pa proponé De Kort komo e Presidente nobo. Aktualmente De Kort ta fungiendo kaba komo Presidente Suplente.
Karta
Diriktiva di Korte Komun mientrastantu a manda karta pa Ministernan di Hustisia di Kòrsou, Aruba, St. Maarten i Hulanda pa proponé nombramentu di De Kort.
Formalmente tin ku ratifiká e proposishon ainda pa Gobièrnu di Reino. No ta konosí ainda, ki dia Gobièrno di Reino lo reuní tokante esaki.


text:
E hóben kècher Maouriënne Semeleer ta tremendo
Riba e pic nos ta mira e hóben kècher Maouriënne Semeleer. Un damsita ku a bin ta profilá fuerte riba e posishon di kècher defensivamente. Su abilidat di blòkia bala ta hopi bon. E tin un tiru mas ku akseptabel pa base. E ta sinta bon tras di plato i ta ketja ku man firme. Su defensa ta inspirativo pa picher i ta buta ku su picher ta picha sin preshon of miedu.
Riba e pic nos ta mira Lika Antonioden e stof abou ku a bini home despues ku e bala a skapa for di e kècher. Mourienne a lanta rápido bai buska e bala ku no a bai muchu leu i a opta p’e mes bin buska e tag. E lesson learned den e esaki ta ku e mester a bai p’e home plate. Buska e pia. E la sa di yega i buta e tag riba Lika su pechu, pero n’e momentu ei Lika su inteligensia a vense e kècher. Su pia a drenta promé i skore e kareda.


text:
ORLANDO – Manera por spera, tin varios Arubiano cu ta biba na Merca y den e caso specifico aki, hopi ta biba den e estado di Florida. NoticiaCla tabatin contacto cu uno particularmente cu ta biba na Merca for di añanan 90, y di cual e tin e ultimo 13 añanan bibando cu su casa na Orlando, y a experencia e pasada di e horcan Ian. Ta trata di e conocido productor cinematografico Aaron Hosé, cu su casa Brigitte. Ambos Rubiano, a splica cu danki Dios no tabatin hopi daño unda cu nan ta biba, sino si hopi awa. Den nan caso, e caya dilanti nan cas y henter e barrio tabata manera un rivier, pero riba caminda so, pues nan por a drenta nan cas ok. Y como cu nan tin un SUV, nan por move basta bon.
E EXPERIENCIA
Segun Aaron, nan no tabata mucho nervioso. “Nos a prepara manera mester tabata ya cu a pronostica cu e wowo di horcan lo a bin directamente pa nos” Hosé a cuminsa na splica. “Pero e pronostico tabatin e despues poni pa yega como un tormenta tropical envez di un horcan. Esey tabata un alivio”. E unico preocupacion tabata e awacero. “Nos tabatin hopi awacero te na e punto cu e la causa inundacion den nos area. E tipo di inundacion cu nos tabata experencia como mucha na Aruba cada bez awacero cay duro. Tur caminda unda cu bo mira, ta parce un rivier awor” Hosé a sigui splica.
E AWA
E coriente di awa a subi te na e base di nos entrada di cas (trottoir), pero afortunadamente no a yega e porta di nos cas y drenta paden. Algun otro cas den nos bario no tabatin e mesun suerte” Hosé ta bisa. E otro cos cu nan tabatin hopi suerte cune, ta cu coriente ningun momento a bay cerca nan. Esaki ta bon, considerando cu por lo menos 2.5 miyon persona (di e 21.5 miyon cu ta biba den Florida) a keda sin coriente. Den Orlando mes tin mas of menos 307 mil persona bibando.
LIMA – Parlamento di Peru a baha su presidente Pedro Castillo diaranson atardi. Despues, trupanan di seguridad a detene e presidente. Prome cu e voto di desconfiansa, Castillo a anuncia pa desolve e Parlamento den un intento pa evita su retiro. Den un discurso televisa, e la anuncia un gobierno interino y un toke de queda y eleccion nobo. Pero tur esaki a crea aun mas critica riba dje. Vise presidente Dina Boluarte ta papia di un golpi di estado. Ta intencion pa Boluarte sigui goberna e pais awor cu a baha Castillo.
ORANJESTAD - E siman aki, e productor local Angel Antonio Soto cu orguyo a informa Aruba cu su pelicula Blackout a gana e premio di miho pelicula internacional den e Festival anual di cine Lakecity na New Delhi, India.
LA PAZ- Despues cu noticiacla siman pasa a bin cu e primicia riba e problema cu e representante di e pais boliviano Maria Fernanda Pavisic a haya sum es aden door di comentarionan deningrante contra e.o. representante di miss universe pa Aruba y otro paisnan, a bira conoci cu Pavisic a perde su derecho pa representa Bolivia otro aña januari den e certamen Miss Universo 2023. Asina e portal boliviano Los Tiempos ta confirma dialuna. Esta cu a kita e titulo di Pavisic. Ta considera cu debi na e accionan di Pavisic, e la viola e contracto cu e tabatin pa cu e representacion di su pais. Door di cu e la perde su titulo di miss Bolivia, e no por representa e pais ey mas.
DEN HAAG – Reina Maxima ta sostene e seleccion nacional di futbol di Hulanda diabierna ora cu e enfrenta e seleccion di Argentina den e Copa Mundial di futbol Qatar 2022. Asina e servicio di informacion di Reino RVD a confirma dialuna. “Como hulandes y Reina di Hulanda, e ta pa Hulanda” vocero di RVC a bisa. E Reina cu a nace na Argentina, a wordo felicita diahuebs ultimo durante e evento Meet The World pa e victoria di Argentina contra Polonia. Despues di e gradicimento, e Reina a pidi tur hende presente pa ‘grita’ pa Hulanda. Si e Reina ta bay sostene e seleccion for di stadion na Qatar diabierna, ainda no ta conoci. Hulanda a gana di Merca diasabra y a pasa pa e cuarto di final contra Argentina. Y semper tin e dilemma di cu Maxima, siendo un argentinero, lo sostene Hulanda of Argentina. Tin varios meme circulando caba, cu e tema aki.
MIAMI – Miss Universe Aruba Kiara Arends hunto cu 8 otro candidata pa e certamen di Miss Universo a participa diahuebs den un combersacion riba violencia di genero na spaño. Fuera di Aruba, a participa Miss Universe Argentina Barbara Cabrera, Miss Universe Costa Rica Maria Fernanda Rodriguez Ávila, Miss Universe Ecuador Nayelhi González, Miss Universe El Salvador Alejandra Guajardo Sada, Miss Universe Ghana Engracia Mofuman, Miss Universe Nicaragua Norma Huembes, Miss Universe Paraguay Lia Aymara Duarte Ashmore, y Miss Universe Spain Alicia Faubel. E tabata un combersacion hopi interesante cu a dura por lo menos 45 minuut. E certamen di Miss Universo ta dia 4 di januar 2023 na New Orleans na Merca. Por wak e discusion di e candidatanan AKI.
ZHUHAI – Un muher chines cu a pretende di ta na estado, pa por a trafica chip di computer y telefon cellular den su ‘barica falso’, a keda deteni ora cu e kier a drenta China for di Macau. E tabatin 202 chips y 9 telefon cellular den su barica falso. Na China desde 2020 tin un mercado preto pa chip di computer desde cu a surgi e problema di scarsedad di entrega di e producto. Fuera di e escases, tin e sancionan Mericano tambe cu ta haci mas dificil pa China yega na e material necesario.


text:
Caroll Kock, Freelance Consultant pa investigacion y maneho di Fundacion Pa Nos Muchanan a haci un encuesta bou di mama di muchanan di 0 pa 5 aña. E fundacion ta hopi contento cu e cooperacion ricibi.
Nan colaboracion a permiti nan traha un rapport cu datonan, e fundacion ta mas contento pa reaccion pa motibo cu esaki a wordo haci durante pleno pandemia y toch e mamanan a coopera. A haya cooperacion di 625 mayor pa contesta e preguntanan. Mayoria tabata mama.
E retonan ta mas tanto riba tereno di disciplina, nan ta lucha pa ta consecuente, tin mas pasenshi y controla nan emocionnan miho na momento di pone disciplina pa e yiunan.
E economia di Aruba cu ta depende di turismo ta causa cu mayoria di cuponan di trabou cu tin na Aruba ta den sector hotelero y cu salario minimo. Esaki ta causa cu tur dos mayor tin cu traha.
Nan ta yega cas cansa, poco dia di vakantie y cu poco ora y energia cu nan por dedica na nan yiunan. “Kisas esaki ta causa cu fuse ta bula mas lihe. E ta algo cu mester bay studia con pa atende cu ne.” Un otro aspecto ta cu mester tin mas herment na disposicion di mayornan cu ta lucha cu criansa di nan yiunan y pa haci esaki di e miho forma posibel.
Den e investigacion aki a ripara tambe cu un di cada cinco mayor mester di apoyo den criansa di nan yiu. Pa henter Aruba e ta nifica rond di 2 mil famia. Esaki lo ta un trabou cu dos fundacion so lo no por atende cu ne. E mester ta un trabou conhunto di diferente instancia.


text:
Hulanda a tuma 674 refugiado.
Segun un resumen di Union Oropeo, den e luna ku a pasa Hulanda a tuma 108 refugiado for di Gresia i Italia pa un total di 674. Aña pasa a obligá miembronan di Union Oropeo pa den 2 aña, realoká 160.000 refugiado di e dos paisnan. Entre tantu a realoká 4140 refugiado di Gresia i 1156 di Italia. Segun e akuerdo Hulanda por aseptá 5723 refugiado ainda. Te ku luna pasa Alemania a aseptá 62 refugiado pero entre tantu esaki a yega 215. Paisnan manera Oustria, Polonia i Hungria ainda no a tuma refugiado. Hungria lo tene un referèndem dia 2 di òktober tokante e repartishon obligá di refugiado. Miéntras ku un parti di Oropa ta organisá yegada di refugiadonan e promé minister di Hungria Viktor Orban ta kontra di esaki. Segun e Union Oropeo mester arestá i deportánan. Orban ke pone e refugiadonan riba un isla bou di supervishon di EU.


text:
PORTADA
E di seis edicion di revista FOCUS di e aña aki ta riba mercado, cu su portada ilustrando amor y romance cu Philip Merryweather & Tyara Werleman. Un bunita reportahe cu e potretnan di e momentonan mas emocionante riba dia di nan matrimonio, y por haya sa tambe detayenan unico cu nan a comparti cu e revista. Por corda algun aña pasa cu Philip tabata riba e portada di FOCUS y Tyara tambe tabata den e revista cu su prome Santa Comunion y cu su fiesta Quinceañera.
BJÖRN LAMPE
E ser humano ta experiencia hopi cambio, ora un baby nace y Björn no ta un excepcion. E ta conta con el a experiencia 28 di april riba e dia cu su baby Jaken a nace. Björn ta contesta e pregunta si e ta kere cu e tatanan awendia tin e mas dificil, mas facil of simplemente, diferente. Björn band’i su profesion como pastor, e ta dedica su mes hopi na agricultura y estudio riba medioambiente y sostenibilidad.
CAREER IQ
E presentadornan di Career IQ, Darice Solognier y Kareline Van Der Linden, tin un pasion pa crecemento y desaroyo personal. Nan tabata convenci cu tin hopi informacion of tip, cu nan por siña di nos hendenan riba e area di carera y desaroyo personal. Asina e idea a nace, pa haci esaki den un forma di Radio/Podcast show via radio Hits 100. FM y podcast.
MULLER
Tata y yiunan ‘Muller’ ta comparti e pasion pa trabou boluntario. Giantonio su pasion den organisacion social ta for di inicio di Rotaract Club y desde 2002 e ta miembro di Kiwanis Club of Aruba unda el a ocupa varios funcion importante den ambos club durante su trayectoria como boluntario. E morocho, Ethan y Keenan, tambe ta activo den organisacion social y tin nan tata como nan inspiracion sperando di por sigui su ehempel den futuro.
LARS STOLK
Un Ultra Triathlete, cu ta competi den e triatlonan extremo, manera e AlaskaMan y Patagonman Extreme Triathlons, ta conta con nan bida familiar a cambia desde 6 luna pasa, ora nan a adopta Irish. E ta relata e parti dramatico durante e careda, sin embargo nan a termina den 13 minuut ganando e ultimo Bestial Dog Walk presenta pa Purina Pro Plan. Esaki tabata un experiencia unico pa e atleta, cu ta preparando awor, pa su proximo XTRI na Iceland.


text:
WILLEMSTAD – 18 di òktober 2018 – Resientemente Kòrsou, komo destinashon, a partisipá na e Color Run di New York. E Color Run tambe konosí komo e 5 kilometernan di mas alegre riba planeta ta un kareda kaminda ta selebrá individualismo i tambe e echo ku bo ta bon di salú i alegre. Ta trata di e Color Run di mas grandi na mundu kaminda mas di 6 mion persona a yega di partisipá den mas ku 35 pais. Ofisina di Turismo di Kòrsou (CTB) komo un di e patronisadónan di e ‘New York 5K Color Run 2018’ a hasi uso di e oportunidat pa ekshibí nos destinashon komo esun mas kolorido na mundu, meskos ku a hasi na luna di mei último na Fort Lauderdale. Durante e Color Run, CTB a kompartí informashon di Kòrsou ku e partisipantenan i a suprayá e buelo nònstòp ku JetBlue pa Kòrsou for di aeropuerto internashonal JFK.
Por bisa ku 75% di e partisipantenan na e New York Color Run ta millennials, ku ta personanan entre 18 pa 35 aña di edat kual ta kai den CTB su grupo di enfoke. E kareda a kuminsá parti paden di Citi Field, kas di New York Mets, pasa dor di e stadion i rònt di e vèlt di beisbòl. Despues e partisipantenan a keda guiá na 4 zona di koló, inkluyendo e zona blou patrosiná dor di Kòrsou. E logo di Kòrsou tabata prominentemente visibel i pa kompletá e eksperensia tabatin dushi músika di nos artistanan lokal.
Adishonalmente, CTB a invitá periodistanan na New York ku enfoke riba biahe, estilo di bida i komersio pa kore e 5 km kompañá pa un representante di Kòrsou. E medionan ku a partisipá a inkluí New York Times, Condé Nast Traveler, Food & Wine, Travel + Leisure, Sherman’s Travel, Hip Latina i The Cook’s Cook.
E stènt di Kòrsou na e Finish Festival, e after-party ofisial di Color Run a keda asentuá ku un banner mahestuoso di nos Handelskade. E aria kaminda e stènt di Kòrsou tabata ubiká a inkluí un bar estilo di Kòrsou kaminda partisipantenan por a pasa tuma un brel di solo di Kòrsou i tambe saka potrèt. CTB i Hilton Curaçao a uni pa ofresé un biahe pa dos persona pa Kòrsou kortesia di JetBlue Vacations i un estadia di 4 anochi na Hilton Curaçao. Gianina Atalita di CTB i Lynette Dmuchowski representante di Hilton Curaçao na New York a djòin e DJ riba esenario i dilanti un públiko di mas ku 5.700 fanátiko a anunsiá e 2 ganadónan.
CTB por mira bèk riba otro inisiativa ku a resultá den un promoshon eksitoso pa Kòrsou.


text:
KRUS KÒRÁ KÒRSOU DI BISHITA SERKA KONSEHO DI MINISTER RELASHONÁ KU LUNA DI KÒLÈKTE
MINISTERIO KONSERNÍ ASUNTUNAN GENERAL I PROMÉ MINISTER
KRUS KÒRÁ KÒRSOU DI BISHITA SERKA KONSEHO DI MINISTER RELASHONÁ KU LUNA DI KÒLÈKTE
PUBLIKÁ RIBA 06 MEI 2022
WILLEMSTAD – Riba djárason 4 di mei 2022, Konseho di Minister a risibí un delegashon di Krus Kòrá Kòrsou durante un enkuentro ameno. Manera ta kustumber, tur aña di nobo Krus Kòrá Kòrsou ta inisiá su kampaña di luna di kòlèkte, kual ta durante luna di mei, dor di risibí e promé kontribushon serka gobernantenan di e Gobièrnu na mando.
Riba e pòrtrètnan por mira e momentu kaminda Promé Minister Pisas huntu ku demas koleganan minister ta otorgá e promé montante na representantenan di Krus Kòrá Kòrsou.


text:
Parlamento di Kòrsou Mikrofon di interupshon i Ora di Pregunta komo parti di e sistema di traha di Parlamento!
Parlamento di Kòrsou
Durante e Reunion Públiko di Parlamento di djaweps dia 10 di novèmber 2022, Parlamento a aprobá kambio di e Reglamento di Orden di Parlamento riba proposishon di e komishon di Prosedimentu di Parlamento, despues ku Komishon Sentral ya a prepará i deliberá riba e kambionan aki den luna di yüni último. Ku e kambionan aki un Miembro di Parlamento lo tin na su disposishon e manera pa durante kualke debate hasi uzo di e instrumento di interupshon. Esei lo hasi kualkier debate mas dinámiko i oumenta nivel di demokrasia.
Banda di esaki Parlamentarionan por pidi un minister pa bin Parlamento pa kontesta preguntanan riba kualke tema di urgensia a base di e asina yamá “vragenuur”. E prosedura pa e “vragenuur” a keda aprobá.
Promé ku e kambionan aki drenta na vigor lo mester publiká esakinan. Mientras tantu Parlamento lo organisá sekshonnan di treinen pa miembronan i personal pa asina por hasi uso efektivo di ambos instrumento despues di publikashon di e kambionan anunsiá.


text:
Directie Natuur en Milieu (DNM) ta uni su mes na e yamada di e organisacionnan mundial, manera United Nations Environment Program y UN Environment pa loke ta trata nan campaña di conscientisacion den cuadro di e pandemia COVID-19.
E pandemia di COVID-19 a pone nos realisa cu salud di e ser humano ta estrechamente conecta cu salud di nos planeta. Mester tene na cuenta cu coronavirus ta un virus zoonotic, kiermen cu e ta wordo transmiti di bestia pa hende. Pa preveni situacionnan asina den futuro, nos mester combati e menasa na nos ecosistema y biodiversidad, incluyendo fauna salvahe, perdida di habitat, traficacion ilegal di bestia, polucion y cambio di clima. Door di haci esaki y tambe cambia nos manera di pensa, por tuma e accionnan necesario pa proteha y salvaguardia coexistencia di nos planeta.
Kico ta e normal nobo despues di e pandemia COVID-19 pa loke ta trata nos naturalesa y medio ambiente?
Pa por sali di e situacion aki na un manera fuerte ta nifica cu comunidad mester ta uni den un solo meta ora ta trata di asunto relaciona cu nos naturalesa y medio ambiente. Cu otro palabra, pa por desaroya na un manera sostenibel mester aplica e concepto di “triple bottom line”. Pues na luga di un solo bottomline (cu ta ganashi), tin tres cu ta: hende, nos planeta y ganashi. “Triple bottom line” ta un teoria cu ta recomenda e companianan pa nan compremete nan mes na pone mesun atencion na problemanan social y di medio ambiente, cu nan ta pone na haci ganashi. Esaki tambe kiermen cu mester yega na acuerdonan den consulta mutuo, pa asina cu e accionnan cu ser tuma, ta contribui na humanidad (responsabilidad social), prosperidad (economia) y planeta (un medio ambiente y naturalesa sostenibel).
Pues ta trata di e actividadnan economico unda ta uza menos recurso cu antes (e periodo prome cu e pandemia). Ora ta ehecuta maneho economico mester percura pa tin menos impacto y presion riba e recursonan di medio ambiente y naturalesa. No por ta asina cu ta sigui desaroya sin ta sostenibel of sin tene cuenta cu nos bienestar y e recursonan natural. E grafico adhunto tocante “decoupling” ta ilustra con ta posibel pa tin mas crecemento economico cu menos uzo di nos recursonan natural, como tambe cu menos impacto riba nos medio ambiente. Como resultado lo tin tambe un aumento den nos bienestar. Asina por logra e normal nobo desea pa naturalesa y medio ambiente, door di haci mas cu menos.
Cu otro palabra no por sigui cu e pensamento cu ta “business as usual”, kiermen cu tur cos ta keda manera custumber. E di dos grafico “Let’s flatten this curve too” ta ilustra cu mester flatten the curve pa loke ta trata e manera di pensa cu tur cos ta keda igual, pues manera custumber. Nos mester flatten the curve na e capacidad cu nos planeta por carga. Y e unico manera cu nos tin pa logra pa flatten the curve ta pa haci sostenibilidad nos prioridad, pasobra si nos sigui cu e pensamento di “business as usual” nos planeta ta core riesgo. Ora ta pone sostenibilidad como prioridad, lo tin menos riesgo pa naturalesa y medio ambiente riba termino largo. Esaki ta exigi un cambio di mentalidad, un manera nobo di pensa, pa un normal nobo. Ta keda na cada un di nos pa adapta na esaki.
Directie Natuur en Milieu ta sali di pensamento cu e normal nobo ta encera maneho y forma di pensa basa riba sostenibilidad como prioridad, pa asina nos planeta tin e capacidad pa por carga nos na termino largo sin abusa of haci mal uzo di e recursonan y servicionan cu nos planeta ta brinda nos.
Riba Dia Internacional di Medio Ambiente 2020 cu a tuma luga riba 5 di juni, e organisacionnan mundial a urgi pa pone enfasis riba tempo pa naturalesa, pa ta un cu naturalesa, pa apoya, yuda y cuida nos naturalesa


text:
Rijksdienst Caribisch Nederland (RCN) desde awó ta bai duna mihó informashon tokante tur desishon ku ta suseptibel pa obheshon i òf apelashon. Ombudsman Nashonal a hasi pregunta tokante esaki basá riba un kehu di un siudadano enkuanto RCN. Asina den e korespondensha di RCN ta inkluí un referensha na medionan hurídiko ku informashon di adrès di e instansha di obheshon òf apelashon i e periodo korespondiente bálido pa obheshon òf apelashon. RCN ta desea tambe di inkluí un referensha similar na e Ombudsman Nashonal den e kartanan ku kual ta atende un kehu formalmente.
Kuminsamento di yüni 2016 Ombudsman Nashonal i Kolegio pa Derecho Humano (College voor de Rechten van de Mens) a urgi Tweede Kamer pa institui mas pronto posibel den Karibe Hulandés un Lokèt Hurídiko òf un provishon paresido ku ta independiente i di fásil akseso. E derecho fundamental di akseso na hustisia den Karibe Hulandés ta bou preshon. Hopi hende no konosé nan derecho i no tin un provishon di fásil akseso ku por yuda hende mas aleu.Ombudsman Nashonal i e College tin e eksperensha ku hopi habitante no tin sufisiente posibilidat pa haña konsehu independiente.


text:
Kala
Kala ta un pasapalu típiko di Kòrsou trahá prinsipalmente di bonchi wowo pretu. E ta un pasapalu hopi gustá pa su tekstura úniko i un sabor pikante.
A pesar di ku e ta hopi fásil pa traha, e preparashon ta eksigí tempu i dedikashon. Den e video aki Eli Felisia ta bai kompartí detayadamente kon por traha un dushi kala ku solamente 6 ingrediente.
Loke bo ta bai siña ta:
- E importansha di un bon preparashon promé ku bo traha e kala
- Kiko ta e téknika pa traha un kala di tekstura suave i di bon sabor
- Kua ta e método ku bo por usa pa evitá ku bo kala ta bira muchu vèt
Konosementu
- Pa por sigui e kurso akí no ta rekerí konosementu avansá di kushina. Tur paso ta ser spliká di un manera fásil i komprendibel
Kurso aki ta inkluí
- Video ku durashon di 07 minüt i 17 sekònde
- Akseso ilimitá na video
- Akseso via selular i kòmpüter
Ekípo
- Mekser
- ‘Foodprossesor’
- Baki pa tur e diferente ingredientenan
- Wea
- Planki pa kòrta ariba
- Kuchara di palu
- 2 kuchara
- 1 fòrki òf palu di saté
- Papel di kushina
- 1 Tayó òf skalch


text:
tempu di un verbo (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 354 bia
- deskripshon: e tempu ku esun ku ta papia ta wak kon e akshon den e verbo ta keda ehekutá, eksperimentá òf sintí. Nos konosé tempu presente, futuro i pasado. Den papiamentu ekspresá pa "ta", "tabata/a" i "1o"
Glosbe
-
Glosbe ta un dikshonario internashonal, klek riba e siguiente konekshon:
tempu di un verbo
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
tempu di un verbo
anterior i siguiente


text:
ORANJESTAD, Aruba
Aruba ta un di e Paisnan gusta dor di e latinonan di Venezuela y Colombia. Hopi di nan ta sacrifica nan famia y bin pa un miho bida aki na Aruba, tin cu ta logra y tin cu no ta logra. Na e momentonan aki e temporada ta hopi mas dificil unda cu e coronavirus a causa cu mester a sera airopuertonan di diferente Pais rond mundo y Aruba tambe.
Fronteranan entre Venezuela y Colombia tambe ta sera ,sinembargo te ainda habitantenan di ambos Pais ta busca tur manera pa via lancha yega Aruba di un manera of otro. Awe Guarda nos Costa di Colombia e confima na mesa di redaccion di E Arubiano NEWS cu den e awanan Colombiano a yega tres curpa sin bida na Punta Espada. Mayan Warda nos Costa di Venezuela lo pasa busca e curpanan na Colombia mirando cu tin indicacion fuerte cu ta trata di e personan cu sali cu un lancha for di e bahia di Tiraya,Estado Falcon cu 32 persona direccion pa Aruba y nan no a logra yega. No ta descarta cu lo por yega mas curpa sin bida tera.


text: Diahuebs mainta a drenta informe di un accidente cu hende herida na e crusada grandi di Palm Beach, mesora a dirigi tanto polis como ambulans na e sitio. Na yegada di patruya na e sitio a bin compronde cu aki dama chauffeur di un Toyota Yaris a bay banda robez di caminda sin tene cuenta cu un KIA Rio pasando e y a dal esaki manda ambos vehiculo den e greppel cu awa. Na yegada di ambulans na e sitio a atende cu ambos dama chauffeur na e sitio mes. Polis di trafico a bini na e sitio y a tuma datos di e accidente aki pa asina saca afor con exactamente esaki a sosode.


text:
Minister Pietersz- Janga a reuní ku Selikor N.V.
Minister Pietersz- Janga a reuní ku Selikor N.V.
Willemstad – Awe mainta Minister di GMN drs. Dorothy Pietersz-Janga tabatin kombersashon ku Selikor tokante e di 2 tranche ku gobièrnu mester a paga nan. Tabatin algun puntonan ku ainda tabata falta klaridat riba dje pa Selikor por kumpli kuné.
Den e reunion Minister i su ekspertonan a pasa dor di tur e puntonan aki pa trese klaridat pa asina por kaba di finalisá e puntonan pa Selikor por haña e finansiamentu palabrá.
Tambe a bini e punto di “beheersovereenkomst” dilanti kaminda ku Minister Dorothy Pietersz- Janga a indiká ku e ta bai traha ariba huntu ku Selikor pa den e promé parti di 2023 partidonan yega na e “beheersovereenkomst” pa Selikor.


text:
Hasi petishon pa number di CRIB
Pa tur habitante di Hulanda Karibense entre 15 i 65 ana, Ofisina di Impuesto Hulanda Karibense outomátikamente ta traha un number di CRIB. Esaki ta sosodé despues ku bo a registrá bo mes na e departamentu di asuntu sivil di e Entidat Públiko. Si bo kai pafó di e grupo di edat aki, bo mes por entregá un petishon pa un number di CRIB na bali den e ofisina di impuesto. No lubidá di bini ku bo legitimashon.
A registrá bo na asuntunan sivil
Pa buska bo number di CRIB bo mester pasa personalmente na bali den e ofisina di impuesto. No lubidá di bini ku bo legitimashon. Pasobra bo a registrá, bo por haña bo number di CRIB mesora.
Bo ta biba den eksterior
Si bo ta biba den eksterior i mester di un number di CRIB, e kos mas mihó ta pa pasa na ofisina di impuesto ora bo ta riba e isla. Si esei no ta posibel, bo por manda un mail pa balie@belastingdienst-cn.nl. Bo mester menshoná pakiko bo mester di un number di CRIB (por ehèmpel pa haña akseso na nos servisionan online). Tambe bo mester añadí un kopia di un legitimashon válido (pasaporte, ID òf reibeweis). Tambe menshoná bo direkshon den bo mail, nos mester di esei pa nos atministrashon. Despues di 5 dia di trabou ta manda bo number di CRIB via mail.


text:
Awe den conferencia di prensa nos a brinda informacion riba e celebracion di Dia di Betico, Cu Determinacion, Perseverancia y den Union.
*Manifestacion cultural dia 24 januari lo wordo transmiti via canalnan di tv, radio y media social pa 8or pm
*Acto Protocolario riba Plaza lo ta limita na algun invitado y lo wordo pasa 9 am na canalnan di tv, radio y media social.
*Scolnan Basico lo haya carchi cu potret y informacion di Betico
*Competencia ‘Conta mi di Betico’ pa hoben di klas 4 te cu klas 6 di scol basico.
*Debi na situacion di pandemia no lo duna permiso pa actividad publico #MinFEC


text:
Partisipá komo kompania òf skol
Dikon partisipá ku CURA DOET?
Ku partisipashon den CURA DOET bo isla i bo empresa òf skol ta haña un impulso positivo. Bo relashonnan lokal ta haña mas forsa i bo ta duna un bon ehèmpel. I di e otro banda tin organisashon sosial ku danki na bo koperashon por realisá meta ku riba nan mes forsa lo nan no por a logra, òf kisas ku mashá difikultat so.
Man na obra huntu ku koleganan
CURA DOET ta un okashon ideal pa bo mustra ku bo organisashon ta koperá pa logra un mihó ambiente di bida. Komo empresa por ehèmpel bo por skohe un proyekto pa kumpli kuné huntu ku bo empleadonan komo un bon alternativa pa e tradishonal ‘teambuilding’ òf dia di rekreo.
Pero bo por hasi mas ku esei! Yuda hasi un proyekto eksitoso ofresiendo bo produkto òf servisio gràtis òf na preis redusí. Manera fèrf òf otro material, òf ko’i kome pa mèrdia. Òf aktivá bo ret di kontakto, reklutá bo klientenan òf bo relashonnan den medionan di komunikashon.
Partisipá komo skol
Klaro ku skol tambe por partisipá den CURA DOET. Reuní un klas òf henter skol i yuda ku un tarea òf aktividat den boso bario. Pensa por ehèmpel riba un mèrdia di wega ku habitantenan di un kas di kuido, òf drecha un tereno deportivo. Pa bo alumnonan esaki lo ta un eksperiensha nobo, yudando un organisashon sosial, kisas nan promé partisipashon den trabou boluntario. Ademas di esei e ta un dia inspirativo i agradabel.
Kon bo por inskribí?
For di fin di desèmber bou di e kònòpi “buska proyekto” lo tin kantidat di proyekto na Kòrsou ku ta buska boluntario. Ora bo skohe unu, mesora bo por buska kontakto ku e organisashon pa kordiná e proyekto i haña mas detaye.
Organisá un proyekto bo mes?
Pa esaki bo por drenta den kontakto ku Curaçao Cares. Por ta ku ya bo tin un idea kaba ken lo bo ke yuda ku algu. Pero bo por pensa algu tambe pa un organisashon ku kua un kolega di bo tin un relashon. E kas di kuido por ehèmpel kaminda un mayor ta hospedá, òf un yu ku limitashon. E krèsh òf klup di deporte kaminda un kolega sa yuda komo boluntario. Ei tambe por yuda kaba un proyekto òf kuminsá ku inisiativa nobo. E organisashon ei den promé instansha ta den bo mes man. ATENSHON: Ta e organisashon sosial kaminda ta traha so por inskribí online i bini na remarke pa aporte finansiero. Esunnan ku ta yuda traha no.
Bo ke sa mas?
Bo tin pregunta òf bo ke mas informashon? Ku gustu nos ta yuda bo. Manda un mail na curadoet@curacaocares.org


text:
Seminario Anti-Dopahe organisa pa COA
Dianan 8 pa 10 di juni algun evento importante
Seminario Anti-Dopahe organisa pa Comite Olimpico Arubano bou auspicio di WADA y RADO lo ta e fin di siman aki na Holliday Inn Resort
E dianan 8 – 10 di juni benidero lo tuma lugar algun evento importante riba tereno di anti-dopahe na Aruba. Durante tres dia Comite Olimpico Arubano den colaboracion cu WADA y RADO ta organisa den e Ball Room di Holiday Inn Resort diferente actividad di anti-dopahe.
Riba diasabra 9 y diadomingo 10 di juni ta tuma lugar respectivamente e Asamblea Annual di RADO y un TUE-Training pa mediconan.
Diabierna 8 di juni ta tuma lugar un Seminario Anti-Doping den cual specialistanan di RADO lo trata e temanan di Whereabouts y e Procedura di Testing. E seminario aki ta specificamente pa atleta y dirigentenan activo di nivel nacional y internacional di e federacion.
E Orador pa e seminario aki lo ta Dr. Adrian Lorde, Presidente Caribbean RADO y tambe Director of the Barbados Olympic Association Inc. and President of the Barbados Sports Medicine Association. Actualmente su persona ta Secretary of the Pan American Sports Medicine Federation como tambe Chairman of the National Anti-Doping Commission of Barbados. Dr Lorde ta miembro di e Comision Medico di e Central American and Caribbean (CAC) Games, y Pan American Games Sports Organization esaki desde 1993.
E RADO Board Meeting ta e Asamblea Anual di RADO na cual ta participa exclusivamente e directiva di RADO, Sr. Patrick Werleman ta e representante pa Aruba y den e calidad aki e lo ta participa na e Asamblea aki. Den e Asamblea aki ta wordo discuti asunto importante riba tereno di Anti-Doping.
E TUE-Training
Ora un atleta ta usa medicina cu ta riba e lista di doping di WADA, e atleta aki por haci un peticion formal pa e haya un excepcion pa usa su medicamento. E peticion aki ta wordo evalua dor di e Comision TUE. E training di 10 di juni ta pa, hunto cu otro miembronan di Comision TUE di otro paisnan miembro di RADO, repasa procedura y reglamentonan di TUE. Pa Aruba lo dr. Ricardo Vargas, dr. Dyani Giel, Dr. Yvette Thuis, Dr. Sandy Roga, dr. Randy Tromp y dr. Emile Westrate. E training ta wordo duna pa Dr. Carl Ward, presidente di e TUE Commission di RADO.
Ta bon pa bisa aserca cu diabierna mainta ehecutivonan di RADO y WADA hunto cu representante di COA a reuni cu Minister di Turismo, Salubridad Publico y Deporte, Sr. Dangui Oduber pa papia riba asuntonan di anti-doping na Aruba.


text:
[:en]
Kerido kliente,
Meta prinsipal pa publiká nos noti-ambiente ta pa kontribuí na un konsenshi nobo den e Era Nobo.
Kada un tópiko ku nos relatá ta di suma importansia pa nos salú, nos medio-ambiente, nos flora i founa i tur otro espesie i elemento ku ta forma parti di nos Mama Tera.
EM-X serámika ta realmente un bendishon pa nos naturalesa en general.
Awe nos ta para ketu na e kapasidat regenerativo ku e Mikro-organismonan Efektivo tin riba e kurpa humano.
Tur esaki pa medio di e potensial di e Rayonan Infrakòra Largu. Esaki ta e frekuensia ku e.o.: e pipanan di EM-X serámika di 1 cm (tipo K), esunnan di 35 mm (rechi ku ripchi), e formanan di serámika EM-X pa likido friu i líkido kayente, e armbantnan i kadena di EM-X serámika i e EM-X smogsteker ta emití.
Kiko ta e efekto di Rayonan Infrakòrá Largu riba e kurpa humano?
Otro efektonan util:
E reakshonnan positivo ku nos ta haña di e usadonan di EM-X serámika ta sumamente alentador.
Kada un persona ta eksperenshá e benefisionan un manera diferente, dependé di su metabolismo, lifestyle i su dedikashon.
Pa mas informashon bishitá nos wèpsait www.hummingbirdfeather.com òf e Facebookpagina di EMCuraçao.
Atentamente,
Sandovar i Rina[:]


text:
Entre april 2018 y november 2018 dos agente policial cu hopi aña di servicio a wordo acusa di malversa un cellular for di oficina di Recherche(UGC), saca informacuonnan secreto, y duna esaki na e dama T. Esakinan tawata informacionnan relaciona cu traficacion di droga.
Esey no ta tur, ambos agente Dammers y De Mey ta wordo acusa tambe di a laga nan mes wordo cumpra door di e muhe T.
Recientemente y pa sorpresa di hopi
Siman pasa durante un celebracion di promocion y hubileo di algun agente policial, pa sorpresa di hopi colega polis Sr. George Dammers(61) bisti di uniform oficial tambe tawata presente como hefe di departamento na Airport.
Esaki tawata manera un baño di awa di ijs pa hopi polis, mirando cu e la wordo condena door di hues cuminsamento di september.
Varios otro agente kita for di trabou
E sorpresa a bin debi cu varios otro colega a wordo manda cas y no por drenta ningun warda di polis y tin despues a wordo kita for of manda otro departamento hudicial. Manera den e caso di e ex comisario Sr.Hoo cu a pasa informacion pa un prensa y despues manera nada un pasa a wordo apunta como hefe inmigracion. Pues no tin un balans.
Den e caso aki e agente(Dammers) no a comete un infraccion “chikito”, sino algo sumamente serio cu ta relaciona cu traficacion grandi di droga.
Ta incomprendibel con e cuerpo aki ta midi e infraccionnan cu su agentenan ta comete.
Tin un balans si of no ?, of ta depende ken bo ta.
Den e caso aki, sigur e ta habri un porta pa otronan pensa si “e” por a comete x pifia ami haci un tiki menos “nan” lo no haci ami nada tampoco.
Un mal refleho sigur y ni maske cu nan a apela debi cu den otro casonan unda un agente haye envolvi den casonan serio, e ta ricibi mesora e conocido “Toegangsontzegging” y den e caso aki e no a wordo aplica.
E pregunta cardinal ta tambe, Altocomisario Arnhem ta na altura di e caso aki ?


text:
POR, E Forsa Nobo kier sera bo conoci cu su candidato nobo, Abdiel Illidge. Abdiel a nace na Santo Domingo na 1984 y ta biba na Aruba desde cu e tin 6 aña. Akinan ela bay scol na Colegio Hilario Angela na San Nicolas, pa despues bay EPB p’ariba. Abdiel awo tin 5 aña trahando pa e cadena hotelero RIU na Aruba y Republica Dominicana. Su decision pa drenta den politica ta basa riba su conviccion cu famia mester bin bek na prome luga. Hopi di e problemanan cu actualmente ta azotando nos comunidad ta pasobra no tin vision riba tereno familiar. Abdiel ta haya cu politica a laga famia na ultimo luga. Su enfoke ta pa bira un vos pa e Iglesianan Cristian di Aruba, treciendo unidad pa e pueblo Cristian por crece aportando más ajudo pa sociedad i comunidad. Abdiel Tin e propósito di atende e necesidad di e Iglesianan Cristian i també duna follow up na e lidernan cu mester di Consejo.
Mester bin un maneho amplia cu ta enfoca riba bienestar di famianan pero tambe di esnan vulnerabel den nos sociedad. Abdiel ta señala cu mester bin mas atencion riba salud mental y un cuido efectivo pa esnan cu a haya nan mes ta lucha cu e problematica aki. Falta psicologo y counselers. Falta tambe educacion familiar como opcion pa counseling. Por pensa por ehempel riba marital mentorship, counseling na scol y coaching pa famianan cu anciano.
Abdiel tambe ta indica cu Aruba ta schaars riba recurso pa nos muchanan special. Como tata di un mucha autista e sa cu tin hopi institucion na Aruba cu tin e amor pa traha, pero ta carece recurso pa por ehempel evalua muchanan manera su yiu. Aki na Aruba no tin school cu tin e punto di salida di educa muchanan special a base di nan talento. Muchanan special tin derecho riba un bida digno. Enbes di keda sera paden y sin oportunidadnan di desaroyo, nan mester haya por ehempel e recursonan pa bay afo pa asina aumenta nan calidad di bida. Hopi crucial tambe ta e necesidad di mas infrastructura pa personan cu un handicap. Areanan publico manera bañonan, pero tambe trottoirnan riba caya mester ta accesibel pa nos muchanan special y personanan cu un handicap. Pueblo di Aruba mester bira mas consciente cu personanan cu un handicap ta igual y cu nan tin mesun derecho riba un bida digno y feliz cu tur otro persona aki riba nos isla.
Por ultimo, Abdiel Illidge kier mira un berdadero plan di integracion y unidad cultural pa imigrantenan. Na final di dia e meta mester ta pa nan haya participacion mas digno den nos comunidad, anto idealmente den liña cu Aruba su norma y balornan. Pa por logra esaki mester bin un maneho den cual muchanan stranhero ta haya garantia riba e mesun oportunidadnan cu muchanan yiu di tera. Stranheronan adulto tambe, hayando oportunidadnan pa educacion specialmente traha pa nan.
Nos muchanan special, nos hendenan cu un handicap y nos bisiñanan cu a bin Aruba pa contribiu y bay dilanti. Abdiel Illidge tin nan na pecho. Cune den filanan di E Forsa Nobo, Aruba sigur POR!


text:
Aruba a vacuna mas o menos 300 persona. Esaki ta 0,24 vacuna pa dia per 100 persona bibando na Aruba (incl schatting personanan indocumenta).
Den grafico por mira cu Aruba ta vacuna mas lihe compara cu hopi otro pais na mundo y esaki ta danki na nos preparacionan, technologia, innovacion y mas importante un tremendo team. Y ainda e motor di vacunacion no a start completo.
Entrante 1 maart 2021 tur 4 localidad di vacuna lo ta habri y up and running. Dialuna ta cuminsa siman cu 2 localidad cual ta Centro Libertador Betico Croes na Santa Cruz y Santa Teresita Center na San Nicolas pa e vacunacion di massa di esnan riba 60 anja conforme e strategia.#MINTVS


text:
COVID-19 ta un virus nobo, perteneciente na e famia di coronavirus cu a wordo detecta na China na december 2019 y cu ta afecta e sistema respiratorio (e por causa infeccion den pulmon) y despues di e area Asiatico ey, el a plama tur caminda, te cu awor aki a bira un pandemia, segun consehero medico di Departamento di Salud Publico, dr. Wilmer Salazar.
E virus aki ta di transmision via contacto cera, un persona cu tin infeccion ta niester, ta tosa of ta papia, e druppelnan infecta ey ta bay via nanishi, wowo y boca y despues e ta afecta e sistema respiratorio yegando te na pulmon.
Di e pulmon e por causa pneumonia cu por tin complicacion severo y cu lo por causa te hasta morto.
E transmision di e virus aki ta via contacto cera, un persona cu ta riba un distancia di 1 meter pa 1 meter y mey cu un otro cu ta infecta, den un superficie cu ta contamina ora cu un persona ta niester, ta cay memey di e superficie. Un otro persona cu ta sano ta mishi cu e superficie, ta pasa man na wowo, nanishi of boca y por keda infecta tambe.
Esey ta mas tanto e forma con e transmision di e virus aki lo por causa un malesa pa cualkier hende. Ademas di esey mester tene na cuenta cu e transmision ta dura entre 2 pa 14 dia di incubacion. Kiermen cu un persona, una bes cu e haya e infeccion, e no lo bay tin
sintoma durante e periodo ey. Despues di pasa e periodo aki e lo presenta sintoma.


text:
KRALENDIJK – MCB ta organisá dia 20 di novèmber un tayer grátis durante e siman di ‘Global Entrepreneurship Week’. Tema di e tayer ta ‘Invershon den Mehorashon’, Guia kon pa hasi bo negoshi efisiente i sostenibel.
Radio Live 99.9 FM a invitá algun empleado di MCB pa duna un splikashon kiko ta bai tin. Lily-Ann Domacassé a menshoná ku “Ya ta un tradishon kaminda tur aña MCB ta organisá i duna su aporte, pues duna bek na empresarionan. E aña aki ta trata di invershon den Mehorashon. Nos ta bai papia entre otro riba e parti di seguridat pa negoshi, ‘Online Banking’ pa negoshi i tambe tokante mashin di ‘Swaip’, i e importansia pa atendé ménos ku plaka kèsh. Kon pa operá un negoshi mas bèrdè. Despues a papia Kelian Prinsen i el a elaborá riba e parti di seguridat. El a bisa ku esaki ta hopi importante i ta notabel ku hopi hende ta atendé ku sèn kèsh loke mester kambia i hasi ménos uso di sèn kèsh. Hopi hende ta hasi uso di sèn kèsh, debí ku e ta un kustumber. No solamente e sèn ta pone ku interes pa ladronisia òf atrako ta un problema, sinembargo ta tuma hopi tempu pa atendé ku e sèn kèsh, loke ta mihó pa hasié fásil pa atministrashon di un empresario su negoshi. Seguidamente a papia Anthony Ignacio kende na su turno a menshoná ku pa lanta i manehá un kompania no ta fásil. E ta rekerí hopi gastu. Nos a tuma nota ku empresario no ta tene kuenta ku uso mas konsiente. Durante e tayer ta bai laga un persona di WEB NV duna un splikashon riba diferente forma kon pa funshoná i gasta ménos koriente.
E tayer grátis ta tuma lugá 20 di novèmber di 7’or pa 9’or di anochi na Captain Don’s Habitat Conferance Room. Pa inskribí por tuma kontakto na number di telefon 715-5537 òf pa medio di Facebook page di MCB Bonaire Events.


text:
Nos a konosé un gran kantidat di partido den nos demokrasia parlamentario. Curaçaose Protestantse Partij (CPP) tabata un partido partikular pa su fundeshi moral bíbliko i e echo ku e no tabatin Yu di Kòrsou riba su lista.
Lantamentu di Partido Demokrat (DP) na 1944 a sakudí polítika lokal. Moises da Costa Gomez (Dòktor) di Curaçaosche Roomsch Katholieke Partij (CRKP) -ganadó di e promé dos elekshonnan den nos historia- a sinti e kompetensia fuerte. DP tabata un partido independiente di iglesia i konektá ku pueblo, mientras CRKP tabata dominá pa loke padernan dikta.
CPP a lanta riba 25 yüli 1945, probechando di un divishon Katóliko kontra no-Katóliko i akusando DP di anti-kristian influensiá pa masoneria, diabel i komunismo.
CPP no a pone hende ku a nase na Kòrsou riba su lista lokual a pone ku e korant pro-katóliko, Amigoe di Curaçao a yama CPP: “anti-Kòrsou”. E top-3 di CPP tabata: Hendrik Tiesma, Direktor di Prizòn, Floris Visser, Presidente di Curom i Wybojan Goslinga, Direktor di Enseñansa. Tur tres (salí di kas) protestant òrtodòks.
Pa CPP moralidat bíbliko tabata sentral loke tabata reflehá den su plan di kampaña. Prioridat di CPP tabata pa defendé interesnan protestant-kristian i plama e dògma rònt Kòrsou. E tabata ke pa eliminá tur barera ku tabata stroba Hulandesnan muda bin Kòrsou. Lei i maneho mester tin un fundeshi bíbliko i konsekuentemente tabata kontra di weg’i plaka i konsumo di alkohòl. Pa CPP konosementu di Hulandes lo a hasi nos un pueblo sivilisá.
DP probechando di un divishon den CRKP (konservativonan vèrsus progresivonan manera Dòktor) i un CPP deskonektá foi pueblo, a gana elekshon (2,122 voto), propinando Dòktor su promé derota elektoral (1,208 voto). CPP a haña apenas 190 voto i a desaparesé di polítika.
Remarkabel ta ku e moralista bibliko, Goslinga, despues komo Parlamentario pa Partido Nashonal ta defendé Kampo Alegre den un reunion di Staten riba 31 mei 1951. Amigoe di 2 yüni 1951 briyantemente ta pone riba su portada: DR. GOSLINGA VERDEDIGT KAMPO ALEGRE MET DE BIJBEL.
Willemstad, Kòrsou


text: KRALENDIJK –Durante e anochi na Courtyard By Marriott Bonaire Dive Resort, e aktividat organisá pa radio Live 99.9 FM, Melania van Der Veen a topa 2 Boy. Unu ta kantante i e otro un kunukero. E kunukero Boy Martines a resistí na diferente okashon den sala, miéntras Melania tabata kanta. Melania a mustr’é na final di su presentashon, ku muhé ta manda mundu i e tin ku sigui loke pidié. Melania a pone sinta riba esenario, bon mucha manera nan ta bisa, i a kanta un kantika dediká n’e. Asina ta stret hòmber òf laga. Despues a lag’é den man di e esposa ku tambe tabata presente. Simplemente un show durante e anochi. No tabata algu plania i hendenan a gosa loke a sosodé. Despues Melania a kontinuá kantando ku Boy Thode. Potrèt ta ilustrá e momentu ku Melania a pone Boy riba esenario.


text:
Aeropuerto di Aruba nomina pa "World Routes Marketing Award 2016"
ORANJESTAD - Siman pasa a drenta e noticia alentador cu Aeropuerto di Aruba ta nomina pa ” World Routes Marketing Award 2016”. "Di tur aeropuerto na mundo cu ta atende menos di 4 miyon pasahero pa aña, a nomina Aeropuerto Internacional Reina Beatrix pa e premio di miho den mercadeo. Esey riba su mes caba ta yena nos di orguyo", asina Jo-Anne Arends, Air Service Development Manager a duna di conoce. Dia 26 di september proximo lo anuncia e ganado absoluto durante e di “ 22nd World Route Developments Forum 2016” cu ta tuma luga na Chengdu, na China.
Mester menciona cu na Februari ultimo a tuma luga “Routes Americas 2016” na San Juan, Puerto Rico. Eynan a premia rutanan den aviacion di henter e region Americano cu 750 participante compara cu 650 di aña pasa. Aruba tabata nomina pa di 10 biaha den e “Routes Marketing Awards region Americas” den e categoria di aeropuertonan cu ta maneha menos di 4 miyon pasahero. Aeropuerto di Aruba a gana e premio maximo, mientras cu awor e lo competi no solamente den e area aki, sino entre aeropuertonan di henter mundo!
Jo-Anne Arends: "Nos departamento di Air Service Development ta traha duro pa promove nos aeropuerto, den un esfuerso pa atrae mas aerolinea, pa nan bula cu avionnan mas grandi, cu mas capacidad di stoel y cu mas frecuencia. Claro cu tin masha competencia den nos region, pero Aruba por ta orguyoso di tin un aeropuerto asina bon maneha, cu asina tanto di ofrece, riba un isla unda turistanan ta yega cu placer". "Apesar di un competencia fuerte entre e otro aeropueto nan nomina nos ta positivo cu nos esfuerosan durante anja 2016 lo wordo reconosi pa nos “airline partners”.
Na aña 2015, aeropuerto di Aruba a maneha mas di 2.8 miyon pasahero, cu a encera un crecemento di mas di 14% den cantidad di pasahero compara cu e aña Prome.Pa e aña aki, Aruba Airport Authority N.V. ta premira di lo sigui crece, tanto den cantidad di vuelonan y cantidad di pasaheronan cu ta pasa dor di e terminal.
Click here for a Papiamento version.


text:
Turkia
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Turkia (Den lenga Turko: Türkiye) ta un pais situá parsialmente den Oropa (Tracia) y parsialmente den Asia (Anatolia). E kapital di Turkia ta Ankara. E religion dominante ta islam.
Turkia tin un poblashon di 76.667.864 habitante. (Segun resultadonan di aña 2013)
KambionanEditá
Mustafa Kemal Atatürk ta un hòmbu cu à reformá Turkia henteramente. Por ehempel: el a inventá e lenga Turko (cu alfabèt Latijn).
AlfabètEditá
E alfabèt die Turkia (Den lenga Turko: Türk Alfabesi) ta diferente for di esun Papiamento/u. E alfabet Turko ta consistí di 29 letter;
bron: Wikipedia TR (Vikipedi)
GalleryEditá
- Anitkabir.HB.jpg


text:
KRALENDIJK – Siman pasa a tuma lugá den sala di korte e kaso kaminda e kompania ku ta atende ku aviashon BAS N.V., enkabesá pa Larry Gerharts, ta pidi pa disolvé e kontrato laboral di 12 trahadó. Abogadonan di e trahadónan, Edward Winkel i Anthony Nicolaas no a impreshoná pa argumentunan di parti di abogado Lex Gonzales ku ta abogado di Larry Gerharts ku ta propietario di BAS N.V..
Larry Gerharts a splika e motibu ku el a yega na e desishon pa disolvé e kompania ta debí ku finansieramente e no por kontinuá, esaki tin di aber ku e problema di ‘corona vírùs’ i e otro kos ta ku e kompetensia na BIA ta inhustu. Apesar ku e trahadónan no tabata deseá pa stòp di traha, a tuma e desishon pa no kontinuá. Nan tabata deseá pa haña un daño di perwisio. E kompania BAS N.V. solamente ta deseá pa duna e trahadónan sèn di sesantia, loke ya nan tin derecho riba dje.
Entre otro a bin dilanti di parti di abogadonan Winkel i Nicolaas ku BAS N.V. no por proba ku nan situashon finansiero ta malu. Nan no a hasi petishon pa e supsidio relashoná ku COVID-19 pa por a paga trahadó. Nan a hasi esaki sin problema. No por sera e kompania pa motibu di COVID-19. Henter mundu ta pasando den momentunan difísil. E mundu di aviashon no ta un eksepshon. Si no por prueba ku durante último 5 aña kos tabata bai malu ku e kompania, no ta motibu pa terminá kontrakt ku trahadónan. Si por ehèmpel e último añanan e kompania a hasi ganashi di 50 mion dòler, no por kore ku trahadónan, debí ku e último tres luna a pèrdè kisas 100 mil dòler,”abogadonan a menshoná.
Pa motibu ku Gerharts ta deseá pa kita tur trahadó for di e kompania, lei di retiru BES ta bisa ku mester entrega un plan sosial, den kua ta deskribí e motibu, tres luna di antemano pa ministerio di asuntunan Sosial i Empleo evaluá. Tambe a bin dilanti ku Larry Gerharts ke pasa algun empleado di BAS N.V. pa e kompania AHS di Dudley Lourens. Abogado Nicolaas a haña e pensamentu aki un payasada total. Tambe el a menshoná ku si ta bèrdat polítika tabatin influensia den BIA, mester laga gobièrnu splika kon nan a mete den e asuntu. Pasobra esaki a kosta trabou di 12 persona ku tabata traha na BAS N.V. Ta importante pa menshoná ku e echo ta, ku den e kaso aki no por apelá e desishon di hues. Loke hues bisa, esei ta e final di e kaso.


text:
ORANJESTAD,Aruba
Departamento di Impuesto ta participa cu e otorgamento di plach’i number 2020 na publico ta diferente e aña aki. Considerando e medidanan vigente pa mitiga e riesgo di contagio cu COVID 19, Departamento di Impuesto a opta pa cuminsa otorga plach’i number 2020 na e sector comercial y sector publico. Ta bon pa tene na cuenta cu e proceso di otorgamento pa empresa ta bay a base di afspraak y conforme nos plan di contingencia COVID-19. Pa haci uzo di e servicio, e empresa mester manda un e-mail na info@impuesto.aw cu e lista di number di auto, nomber di e persona di contacto y un number di telefon en caso mester comunica cu e persona aki. E documentonan necesario manera comprobante di pago original y polisa di seguro vigente lo mester wordo entrega conforme afspraak. Departamento di Impuesto lo duna e empresa e instruccion necesario pa ora di busca e pakete.
Mientrastanto gerencia ta preparando pa otorga e plachinan na e forma mas diligente y responsabel na e grupo mas grandi di persona individual pa asina nan tambe por haya nan plachinan di number nobo. E partimento den forma personal na publico manera antes, no lo tuma lugar. Manera a ser menciona anteriormente, Departamento di Impuesto ta sigui cu e plan pa brinda e servicio di entrega te na porta di cas. Esaki no ta cla. Actualmente ta preparando e infrastructura, cual ta depende di otro partidonan tambe, unda mester tene cuenta cu e deber legal pa controla e seguro. Ora ta asina leu, Departamento di Impuesto lo duna mas informacion al respecto.
Por lo pronto e oficina na edificio anexo na Camacuri, caminda ta busca plach’i number, ta habri solamente pa empresa. Pa registracion di vehiculo di motor of pa entrega plach’i, por acudi na oficina principal na Camacuri, parti mainta entre 7:45 y 11:30, cerca nos caheronan.
Departamento di Impuesto ta pidi su clientenan pa tuma bon nota di e participacion aki pa evita cualkier inconveniencia.


text:
LOKE NOS TA BAI LOGRA
KOMBERSHON / BENTA
E meta final di un kampaña riba ret sosial hopi biaha ta pa skor kombershon. Un kombershon por ta tur sorto di kos, di un lead te na un pago na man. Bo ke skor konvershon? E ora ei bo mester okupá bo mes ku trahamentu di un trèktu di benta fuerte kaminda promé bo ta konsientisá, despues embolbí nan den bo marka pa finalmente aktivá nan.
Trahamentu di un trèktu di benta fuerte ku ta uza téknikanan di targeting sólido ta e reseta pa un bon persentahe di kombershon.
Bo ke skor kombershon via Facebook òf Instagram? Laga nos konsehábu i kita bo strès.
Visibilidat
Resaltá den e multitut
Mek dirigí - targeting
Alkansá gruponan di interes spesífiko
Konta e kuenta di bo marka
Hasi'é personal
Basá riba resultado
Logra bo ophetivonan
Pakiko hasi propaganda riba ret?
Facebook i Google ta e plataformanan di propaganda mas uzá na mundu. Kada bes nos ta konsumí mas medio digital. Ku medio digital, kontrali na medionan di komunikashon tradishonal, bo por midi eksaktamente ki resultado bo a logra ku kada propaganda. Bo por retarget bishitantenan (resien) i/òf (èks)klientenan i krea gruponan look-a-like fuerte a base di bo data aktual. Si bo ke sa mas di e kosnan aki, laga nos splikabu.
Bo tambe ke krea un trèktu fuerte? Laga nos asistíbu. Tuma kontakto ku nos libremente.
Kon optimalisashon di kombershon ta funshoná?
Sea ku bo ke pa bo marka krese den eksterior òf bo ke pusha bo benta lokal, ku propaganda riba ret bo por aktivá bo grupo di interes primario i skor hopi kombershon. Si berdaderamente bo ta bai optené resultado ta dependé di hopi asuntu di bo identidat di marka te na bo wèpsait i di bo kontenido te na bo optimalisashon di propaganda. Por ehèmpel, bo tabata sa ku hende ku ta forma parti di bo grupo di interes mayor mester wak un number òf marka pasa un promedio di 7-14 biaha nan dilanti promé ku nan tuma akshon?
Na SocialMediaBros nos ta hasi uzo di trèktu di benta òf salesfunnel, kaminda nos ta traha pa logra un meta final paso pa paso.
Danki na nos eksperiensia di hopi aña den e sektornan di mas diverso, nos ta disponé di hopi konosementu i kasonan relevante ku nos ke kompartí ku bo.
LES #1 HOPI TEKSTO NÒ, PASOBRA
Bo ta konta
kuenta visual
Kontenido visual ta hot. Hende no tin tempu mas pa lesa lapi di teksto, pero ke mira mesora di kiko ta trata i ki ganashi nan tin. Imágennan ku ta kaptura atenshon i video di bon kalidat ta hunga un papel importante den esaki.
Kon nos ta bai hasi’é?
Bo kampaña live den 4 stap
Nada no ta mas importante ku un strategia di kampaña fuerte. Atrabes di un kombersashon di intake nos ta saka afó kiko bo ke logra ku social media, krea un plan na midí i drenta den akshon mesora pa bo.
Kiko ábo ke logra ku
social media? Atrabes di un kombersashon di intake òf yenando e formulario online, nos ta haña sa na unda den e proseso bo ta aworaki i kiko bo ambishonnan ta ku
social media.
Stap 1
Intake
Stap 2
Fiha
strategia
Nos ta desaroyá un strategia, basá riba e último trend-nan i ku ta aliñá perfektasmente ku bo marka òf organisashon.
Stap 3
Kreashon
di kontenido
Un millennial ta konsumí mas o menos 200 imágen pa dia. P’esei ta importante pa nos resaltá den e multitut. Nos ta editá imágennan eksistente, duna konseho, òf tuma e parti di kreashon kompletu pa nos kuenta.
Ku konosementu di mas ku 10 online marketeer, nos ta krea i optimalisá kampañanan di social media diariamente, ku ta pas presis serka bo marka òf organisashon.
Stap 4
Live!
LES #2 LUBIDÁ DESKTOP, PASOBRA


text:
ORANJESTAD,Aruba
Como cu DIP su meta prinicipal ta pa brinda un servicio basa riba intregridad y transparencia, awe DIP ta republica e lista di Vent Kavel y Kavel regular. Esaki ta despues di algun jamada cu DIP a ricibi di algun persona cu a bin na remarke pa un kavel, pero no a wordo publica den e prome lista.
Mester menciona cu e departamente concerni a bay revisa e transmicion, y enberdad a nota cu algun persona cu a bin na remarke, y pa un motibo of otro un eror a wordo cometi, y notario a kere cu nan nomber a sali caba. Manera e maneho ta describi, un persona cu su nomber of adres a sali caba, no por bin na remarke pa sali 2 biaha. DIP kier a pidi un disculpa pa e eror cu a wordo cometi, pero sigur no kier a perhudica ningĆŗn persona cu a tuma nan tempo pa cumpra un peticion pa bin na remarke pa un kavel.
Diasabra 1 y diadomingo 2 di februari, DIP lo cuminsa entrega e permiso y documente necesario na esnan cu a bin na remarke pa un kavel. Please tuma nota di e procedura cu lo tuma lugar.
Procedura pa scohemento di kavel na DIP.
Promer dia, diasabra, 1 di februari 2020, cuminzando for di 8.00 a.m. en punto.
Promer dia, diasabra, 1 di februari 2020, cuminzando for di 8.00 a.m. en punto.
1) tur buffetvergunning pa districto di Oranjestad.
2) number 1 te cu number 50 (trailer/tent/stellage).
3) pauze y ta sigui pa 1pm exacto.
4) tur buffetvergunning pa districto di Noord y San Nicolas
5) number 51 te cu number 100 (trailer/tent/stellage).
Segundo dia, diadomingo, 2 di februari 2020, cuminzando di 8.00 a.m. en punto.
1)number 101 te cu number 160 (trailer/tent/stellage).
2) pauze y ta sigui pa 1pm exacto.
3) number 161 te cu e ultimo number 180 (trailer/tent/stellage).
4) Lo sigui di biaha cu RESERVE Kavels nan di nr 1 te cu nr 45.
E persona cu yega laat ta perde su turno y lo mester keda warda te despues cu yama e ultimo persona prome cu pauze of prome cu cuminza cu e 50 siguiente personanan of despues cu yama e ultimo persona pa e dia ey.
Personanan cu tin buffetvergunning pa districto di Noord y San Nicolas por cuminza pone nan trailer of tent desde diaranson, 3 di februari 2020, pa districto di Oranjestad tambe por cuminza pone nan trailer of tent desde dialuna dia 3 di februari 2020 (entre 7.00 a.m. y 7.00 p.m.).
DOW lo instala tent riba e kavelnan na L.G. Smith Boulevard pa personanan cu a bin na remarca pa e kavelnan aki pa medio di tombola. Riba dicho kavelnan no ta permiti pa para auto, pone stellage of trailer ni cualkier otro objecto cu por trece daƱo na e suela.
Tambe lo tin tribuna disponibel riba e ruta pa facilita personanan cu no a bin na remarca pa kavel y/of ta desea pa hasi uso di un tribuna pa disfruta di Carnaval. Pa esakinan no ta existi ningun tipo di reservacion. Esun cu yega prome por tuma asiento riba e tribuna.
Tambe lo tin mas o menos 7 toilet trailer instala riba e ruta di carnaval pa facilita e publico.


text:
Algun rato pasa a hasi un control ariba un avion Jet Blue, segun protocol y proceduranan standard di Directie Volksgezondheid Aruba, pa cu un pasahero cu algun sintoma di griep. Mesora a tuma tur precaucionan posibel pa cu e caso aki y a hasi e controlnan necesario riba e pasahero pa descarta cualkier duda.
Nos kier remarca y confirma di biaha cu te ainda no tin ningun caso sospechoso ni confirma di Coronavirus aki na Aruba.
Ta keda corda tur hende si pa keda laba man cu awa y habon of husa hand sanitizers cu minimo di alchol 60% y si acaso cu por ta sinti malo y a bin di un di e paisnan cu tin e virus aki, mester yama nan dokter di cas mesora pa asina nan por hasi un control medico de inmediato.
Pa cualkier pregunta, por contact Departamento di Salud Publico Aruba na 522-4200.